Diari Oficial de la Generalitat Valenciana


Sumari del DOGV 6220, del 05-03-2010 (2010/2442)

ORDE 9/2010, de 24 de febrer, de la Conselleria d'Educació, per la qual es convoca un concurs públic per a la concessió de beques per a la realització de pràctiques professionals de personal tècnic en la Direcció General d'Innovació Tecnològica Educativa.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6220

Data del DOGV
:   05-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2442


Data del document
:   24-02-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 9/2010, de 24 de febrer, de la Conselleria d'Educació, per la qual es convoca un concurs públic per a la concessió de beques per a la realització de pràctiques professionals de personal tècnic en la Direcció General d'Innovació Tecnològica Educativa. [2010/2442]
Les tecnologies de la informació i la comunicació (TIC) estan presents en tots els processos educatius el que requerix, a més de coneixements tècnics especialitzats, una pràctica que només es pot adquirir per mitjà del coneixement de les activitats destinades al seu desenrotllament i implantació que ajuden a completar la formació del personal tècnic.
La Direcció General d'Innovació Tecnològica Educativa, en compliment de l'article 25 del Reglament Orgànic i Funcional de la Conselleria d'Educació, regulat pel Decret 118/2007, de 20 de juliol, té entre les seues funcions les de potenciar, desenrotllar i aplicar les tecnologies de la informació i la comunicació en l'àmbit de l'educació, així com la proposta de convocatòries d'ajudes, premis i beques en matèria d'informàtica i innovació tecnològica educativa.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió en la mesura que no afecta els intercanvis comercials entre els estats membres.
Per tot allò que s'ha exposat, fent ús de les facultats que em conferix l'article 7.3 del Decret 132/2009, de 4 de setembre, del Consell, pel qual es regula la concessió de beques, vista la proposta de la directora general d'Innovació Tecnològica Educativa de data 28 de gener de 2010 i de conformitat amb esta,
ORDENE
Primer. Objecte
Convocar la concessió, en règim de concurrència competitiva de les beques següents:
A) 3 beques de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure.
B) 2 beques per a la realització de pràctiques professionals de personal tècnic en matèria d'organització.
C) 5 beques per a la realització de pràctiques professionals de personal en tecnologies de la informació i la comunicació.
D) 2 beques per a la realització de pràctiques professionals en tecnologies de la informació i la comunicació per a titulats de l'àrea de l'educació.
Segon. Import
L'import global màxim destinat a la concessió de les beques en 2010 que es convoquen per mitjà de la present orde serà de 108.000 euros a càrrec del capítol IV de l'aplicació pressupostària 37.41.45.112.28 del programa d'Innovació Tecnològica Educativa i distribuïts de la manera següent :
- 27.000 euros a càrrec de la línia T5547, per a les beques de l'apartat A de l'article primer d'esta orde
- 18.000 euros a càrrec de la línia T5548, per a les beques de l'apartat B de l'article primer d'esta orde
- 45.000 euros a càrrec de la línia T5903, per a les beques de l'apartat C de l'article primer d'esta orde
- 18.000 euros a càrrec de la línia T7410, per a les beques de l'apartat D de l'article primer d'esta orde
Tercer. Bases i models
Aprovar les bases per les quals es regix esta convocatòria, incloses com a annex I; el model de sol·licitud per a les esmentades beques, inclòs com a annex II; el document de cessió de drets de propietat intel·lectual, inclòs com a annex III, així com el model de currículum a omplir pels sol·licitants, inclòs com a annex IV.
DISPOSICIONS ADDICIONALS
Primera
Es delega en la directora general d'Innovació Tecnològica Educativa la facultat de resoldre la concessió d'estes beques.
Segona
A la present orde li seran aplicables el Decret 132/2009, de 4 de setembre, del Consell, pel qual es regula la concessió de beques; el Text Refós de la Llei d'Hisenda Pública de la Generalitat, aprovat per Decret Legislatiu del Consell de la Generalitat de 26 de juny de 1991; la Llei 11/2007, de 22 de juny, d'Accés Electrònic dels Ciutadans als Servicis Públics i la Llei 38/2003, de 17 de novembre, General de Subvencions, així com el seu Reglament, aprovat per Reial Decret 887/2006, de 21 de juliol.
Tercera
La resolució es publicarà en el Diari Oficial de la Comunitat Valenciana, en els termes que preveu l'article 18 de la Llei General de Subvencions. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú (LRJAP). Les successives publicacions s'efectuaran en el tauler d'anuncis de la Conselleria d'Educació.
DISPOSICIÓ FINAL
Primera
La present orde produirà efectes a partir de l'endemà de la seua publicació en el Diari Oficial de la Comunitat Valenciana.
Conformement al que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicat.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicat.
València, 24 de febrer de 2010
El conseller d'Educació,
ALEJANDRO FONT DE MORA TURÓN
ANNEX I
Bases per les quals es convoca concurs públic per a la concessió de beques, per a la realització de pràctiques professionals en la Direcció General d'Innovació Tecnològica Educativa
Primera. Objecte
L'objecte d'esta convocatòria és la concessió de beques per a la realització de pràctiques professionals en la Direcció General d'Innovació Tecnològica Educativa.
Segona. Duració i quantia
El període de duració de les beques serà el comprés entre el dia que s'indique en la resolució de concessió, data d'inici que no podrà ser anterior a l'1 de març de 2010, i el 31 de desembre de 2010.
Estes beques podran prorrogar-se sense necessitat d'una nova convocatòria per un període màxim de dotze mesos addicionals, en els termes del Decret 132/2009, de 4 de setembre, del Consell, pel qual es regula la concessió de beques, quedant condicionades a l'existència de crèdit adequat i suficient en els pressupostos de la Generalitat de l'any 2011, de conformitat amb el que disposa l'Orde de 26 de setembre de 1994, de la Conselleria d'Economia, Hisenda i Ocupació.
Durant els mesos d'agost en què estiguen en vigor se suspendrà la vigència d'estes beques, per la qual cosa no s'abonarà la quantia d'eixe mes, i la persona adjudicatària quedarà dispensada de complir les seues obligacions.
La quantia inicial de cada una de les beques serà de 1.000 euros mensuals bruts. Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques i les altres que, si és el cas, puguen correspondre.
En cas de pròrroga de les beques, en el segon període la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el dit període.
Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.
L'import de les beques s'abonarà mensualment, després de la certificació del cap de l'Àrea d'Informàtica, Organització i Innovació Tecnològica de la Conselleria d'Educació.
Estes beques són incompatibles amb altres que puguen concedir-se per a la mateixa o semblant activitat i amb qualsevol tipus d'activitat laboral remunerada que supose la concurrència amb l'objecte i dedicació de la beca o que impedisca el compliment de les obligacions derivades del seu normal desenrotllament. També seran incompatibles amb la percepció de la prestació per desocupació.
Tercera. Lloc de realització de les activitats
Les pràctiques es realitzaran en els servicis centrals de la Conselleria d'Educació, havent de romandre en els locals del centre o servici corresponent durant la vigència de la beca. Les activitats a realitzar estaran en funció de la formació dels becaris i en cap cas substituiran els treballs ordinaris del centre o la seu.
Quarta. Requisits
Les beques objecte d'esta convocatòria s'adjudicaran per mitjà de concurs entre els aspirants que reunisquen els següents requisits amb anterioritat a la finalització del termini de presentació de sol·licituds i els acrediten documentalment:
a) Tindre nacionalitat espanyola o ser nacionals d'algun altre estat membre de la Unió Europea i tindre veïnat administratiu en qualsevol municipi de la Comunitat Valenciana.
b) No tindre més de 35 anys d'edat.
c) Estar en possessió d'alguna de les següents titulacions i no haver transcorregut més de cinc anys des de la terminació dels estudis exigits per a concórrer a la beca sol·licitada:
- Enginyer superior o enginyer tècnic en Informàtica o Telecomunicacions o qualsevol titulació universitària de grau equivalent, per a les beques dels apartats A i C del punt primer d'esta orde.
- Llicenciats en Enginyeria Industrial, Intensificació, Organització i Gestió Industrial, Enginyeria d'Organització Industrial o en Administració i Direcció d'Empreses o qualsevol titulació universitària de grau equivalent per a les beques de l'apartat B del punt primer d'esta orde.
- Diplomat en Magisteri, llicenciat en Psicologia, llicenciat en Pedagogia o llicenciat en Psicopedagogia o qualsevol titulació universitària de grau equivalent per a les beques de l'apartat D del punt primer d'esta orde.
d) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (09.09.2009).
e) No trobar-se incurs en les prohibicions per a obtindre la condició de beneficiari, establides en l'article 13 de la Llei de Subvencions.
f) Disposar de cobertura sanitària.
Els requisits exigits en esta base hauran de ser acreditats abans de finalitzat el termini de presentació de sol·licituds.
No podran optar a estes beques els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.
Quinta. Presentació de sol·licituds i documentació a aportar
1. Les sol·licituds es dirigiran a la Direcció General d'Innovació Tecnològica Educativa de la Conselleria d'Educació, i podran presentar-se en el registre d'esta, de les direccions territorials d'Educació d'Alacant, Castelló o València, o per qualsevol dels mitjans previstos en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP).
En cas de presentar-la en una oficina de correus, haurà de fer-ho en sobre obert perquè la instància siga datada i segellada abans de ser certificada i, en tot cas, haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
El formulari de sol·licitud es troba disponible en la seu electrònica o portal institucional de la Generalitat en Internet (www.gva.es) i en les oficines del PROP. Estarà disponible també, junt amb la informació relativa a esta convocatòria, en la pàgina web de la Direcció General d'Innovació Tecnològica Educativa de la Conselleria d'Educació (www.edu.gva.es/ite/es/ajudes.htm).
2. El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
3. Les sol·licituds hauran d'acompanyar-se de la documentació següent:
a) Certificació acadèmica oficial que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura. Serà imprescindible que este certificat incloga la nota mitjana, i si no la inclou serà causa d'exclusió en la valoració.
b) Currículum, en el model normalitzat inclòs en l'annex IV.
c) Certificat d'empadronament.
d) Certificats que acrediten que el/la sol·licitant es troba al corrent de les obligacions tributàries i amb la Seguretat Social, d'acord amb els articles 22 i 23 del RD 887/2006, de 21 de juliol, Reglament de Subvencions. No obstant això, el fet d'acollir-se a la present convocatòria comporta l'autorització per part de l'interessat a la Conselleria d'Educació per a obtindre la dita informació de la corresponent administració, per a la qual cosa s'ha habilitat l'apartat D del formulari de sol·licitud.
e) Fotocòpia del DNI o document d'identitat de qualsevol dels països membres de la Unió Europea.
f) Declaració responsable de no tindre activitat laboral regular, ni qualsevol altra que impedisca el compliment de les obligacions com a becari, així com no disfrutar de cap altra beca en el període establit en la base tercera, la qual cosa s'acreditarà per mitjà de la declaració responsable inclosa en la sol·licitud.
g) Acreditar la circumstància de disposar de cobertura sanitària.
h) Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud.
i) Documentació que acredite trobar-se en algun dels supòsits establits en l'apartat 2, de la base octava, que determinen la preferència de la concessió de la beca en cas d'empat en la valoració.
j) La documentació que considere pertinent adjuntar i siga compatible amb els mèrits avaluables de la base octava.
4. Tota la documentació haurà de presentar-se en documents originals o en fotocòpies degudament compulsades. La documentació que no complisca estos requisits no serà tinguda en compte a l'hora de baremar l'expedient personal de la persona sol·licitant.
Només seran computats els requisits que s'acrediten en data anterior a la de formalització de les sol·licituds.
5. Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si no ho fa així, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71 de la LRJAP.
6. La presentació de la sol·licitud comportarà la declaració responsable de no estar incurs en la prohibició per a ser beneficiari de subvencions, d'acord amb l'article 13.7 de la Llei General de Subvencions, per al que s'ha habilitat l'apartat C de la dita sol·licitud.
7. Les dades personals de les persones sol·licitants, arreplegades en el transcurs del procediment, seran incloses en un fitxer automatitzat, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la mencionada llei orgànica.
Sexta. Instrucció
La instrucció del procediment correspondrà a l'Àrea d'Informàtica, Organització i Innovació Tecnològica, la qual realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals ha de formular-se la proposta de resolució.
Sèptima. Comissió avaluadora
1. Per a la valoració dels mèrits de les persones sol·licitants es constituïx una comissió avaluadora que adaptarà el seu funcionament al que establix la present convocatòria i en la LRJAP.
Estarà presidida pel cap de l'Àrea d'Informàtica, Organització i Innovació Tecnològica o persona en qui delegue. En formaran part com a vocals dos funcionaris de la Direcció General d'Innovació Tecnològica Educativa nomenats per la directora general d'Innovació Tecnològica Educativa, un dels quals actuarà de secretari amb veu i vot.
2. La comissió avaluadora es reunirà dins dels quinze dies següents a la terminació del termini de presentació de sol·licituds. Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
3. Per a valorar les sol·licituds s'aplicaran els criteris del barem que es contenen en la base octava d'esta convocatòria. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en la seu electrònica o en el portal institucional de la Generalitat en Internet (www.gva.es), durant 10 dies, per a la fase d'al·legacions.
Tant esta com les successives publicacions s'efectuaran en el dit mitjà.
4. Finalitzat el procés de selecció, la comissió avaluadora, en el termini de 10 dies, elaborarà un informe que contindrà la relació de beneficiaris i beneficiàries, així com una borsa de reserva constituïda pels aspirants que no resulten adjudicataris de les beques, prioritzada per orde de puntuació per a cobrir les vacants que puguen sorgir durant el període de gaudi. Així mateix, s'inclourà una relació dels aspirants les sol·licituds dels quals han sigut desestimades, indicant les causes que han motivat la seua denegació.
Octava. Barem
1. Les condicions de mèrit avaluables per la comissió avaluadora, que hauran de presentar-se degudament justificades, i les puntuacions a atorgar són les següents:
a) Nota mitjana ponderada de l'expedient acadèmic: es valorarà entre 5 i 10 punts.
Quan la ponderació estiga realitzada amb una puntuació 0-4 s'aplicarà allò que s'ha disposat en l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
b) Altres títols acadèmics oficials que no constituïsquen un requisit per a la concessió de la beca, de 0 a 3 punts:
- Doctor: 2 punts.
- Altres llicenciatures: 1 punt.
- Altres diplomatures: 0,5 punts.
En les beques dirigides a diplomats i llicenciats indistintament, tindre la llicenciatura es valorarà amb 0,50 punts.
c) Coneixements de valencià. Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:
- Oral: 0,25 punts
- Elemental: 0,50 punts
- Mitjà: 0,75 punts
- Superior: 1,00 punt
d) Coneixement d'idiomes de la Unió Europea: es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts. La puntuació màxima que es podrà obtindre per al conjunt dels idiomes i cursos acreditats serà d'1 punt. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En cas que el coneixement d'un idioma s'acredite per títol universitari i haja sigut valorat en l'apartat b) d'esta base no es podrà computar també en este apartat.
e) Experiència professional relacionada directament amb l'objecte de la beca, de 0 a 2 punts, computant-se 0,10 per cada mes complet treballat.
f) Cursos de formació relacionats amb l'objecte de la beca, de 0 a 4 punts. Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:
- De 200 o més hores, 3,00 punts.
- De 100 o més hores, 2,00 punts.
- De 75 o més hores, 1,50 punts.
- De 50 o més hores, 1,00 punts.
- De 25 o més hores, 0,50 punts.
- De 15 o més hores, 0,20 punts.
Els centres de formació que impartisquen cursos han de ser organismes oficials o centres reconeguts.
2. En cas d'empat es resoldrà, per este orde, a favor de la persona que en el moment de la presentació de sol·licituds haja acreditat el reconeixement de l'òrgan competent de tindre una discapacitat, ser víctima de violència de gènere o d'accions terroristes. Si persistix l'empat, este es resoldrà atenent, successivament, els criteris següents:
i. Major puntuació en l'apartat 1.e d'esta base.
ii. Major puntuació en l'apartat 1.a d'esta base.
iii. Major puntuació en l'apartat 1.b d'esta base.
iv. Major puntuació en l'apartat 1.d d'esta base.
v. Major puntuació en l'apartat 1.c d'esta base.
vi. Major puntuació en l'apartat 1.f d'esta base.
vii. Major puntuació en l'apartat 1.g d'esta base.
viii. Major edat de la persona sol·licitant.
Novena. Resolució i notificació
1. Una vegada finalitzada la valoració dels expedients de cada una de les persones sol·licitants, l'òrgan instructor, a la vista de l'expedient i de l'informe de la comissió avaluadora, elevarà la corresponent proposta a la directora general d'Innovació Tecnològica Educativa, que resoldrà l'adjudicació de les beques.
Aquelles sol·licituds que no aconseguisquen un mínim de 10 punts en la valoració seran desestimades.
2. Els candidats que, havent superat la puntuació mínima establida en esta base, no hagen sigut proposats, podran integrar una llista d'espera a l'efecte de cobrir les vacants que es produïsquen per renúncia o revocació.
3. El termini màxim per a dictar i notificar la resolució corresponent serà de tres mesos a comptar de la data de publicació de la convocatòria. En cas que transcórrega este termini sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
Deu. Propietat intel·lectual
Els autors dels treballs realitzats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de reproducció, distribució, comunicació pública i transformació, a tots els nivells, per període indefinit i en règim d'exclusivitat, de conformitat amb el Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual.
El document de cessió s'ajustarà al model que figura com a annex III.
Onze. Justificació de les quantitats percebudes
Per al compliment del que disposa l'article 30 de la Llei de Subvencions, les persones adjudicatàries de les beques hauran d'acreditar davant de la Conselleria d'Educació la realització de l'activitat, per mitjà d'un certificat del responsable del servici on s'haja disfrutat la beca i la presentació d'una memòria detallada de les activitats de formació realitzades pel becari. Esta memòria, que tindrà un màxim de 10 folis, s'haurà de presentar en l'Àrea d'Informàtica, Organització i Innovació Tecnològica en el termini de cinc dies hàbils una vegada finalitzada la beca.
Dotze. Obligacions de la persona beneficiària
La persona beneficiària de la beca estarà obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga, així com complir les obligacions que estipula l'article 14 de la Llei de Subvencions, i l'incompliment de les quals donarà lloc a deixar sense efecte la resolució de la concessió de la beca i, si és el cas, al seu reintegrament, amb exigència de l'interés de demora.
La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.
Tretze. Obligacions de la Conselleria d'Educació
1. Són obligacions de la Conselleria d'Educació:
a) Proporcionar al becari o becària el suport necessari i facilitar-li la utilització dels mitjans, instruments i equips que calguen per al normal desenrotllament de la seua activitat.
b) Designar un tutor o tutora per a la coordinació i orientació de l'activitat que vaja a exercir.
c) Vetlar pel desenrotllament adequat del programa de formació.
d) Subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries de la beca.
2. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
Catorze. Forma de pagament
Les beques s'abonaran cada mes per mitjà de transferència bancària, amb la justificació prèvia del cap del servici o àrea corresponent d'haver realitzat l'activitat que va motivar la seua concessió.
El període mínim realitzat de beca que dóna dret a la meritació econòmica és d'un mes natural. Si el becari renuncia a la beca abans de la finalització d'esta, se li pagarà la part proporcional, d'acord amb l'activitat realitzada.
Quinze. Dedicació
Durant el període de gaudi de la beca la persona adjudicatària haurà d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercix la tutela, en horari de matí o vesprada.
Setze. Compliment
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió i, si és el cas, al reintegrament de la subvenció, de conformitat amb l'article 37 de la Llei de Subvencions.
Dèsset. Efectes de l'incompliment de les obligacions contretes
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la present convocatòria. Quan siga per causes justificades, es pagarà la part proporcional.
El temps restant de prestació de la beca podrà ser exercit, a requeriment de la Direcció General d'Innovació Tecnològica Educativa, per la següent o successives persones integrants de la borsa de reserva, en funció de l'orde resultant en la baremació i la disponibilitat pressupostària.
Dihuit. Facultats d'inspecció
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius i qualsevol altre document relatiu a les operacions en què estos indicis es manifesten.
El control financer de les beques i les infraccions i sancions administratives que es deriven de les funcions de control es regularan d'acord amb el que preveuen els títols III i IV de la Llei de Subvencions.
Dènou. Situació de la persona beneficiària de la beca
1. Quan el beneficiari o beneficiària de la beca siga un empleat de la Generalitat, quedarà en la situació administrativa que siga procedent, d'acord amb la normativa corresponent en matèria de funció pública.
2. Quan el beneficiari no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb la Conselleria d'Educació, ni amb cap dels centres i servicis dependents de la Generalitat, ni suposarà cap compromís d'incorporació posterior a les plantilles dels dits centres.